天子玉藻，十有二旒，前後邃延，龍卷以祭。
閏月則闔門左扉，立於其中。
皮弁以日視朝，遂以食，日中而餕，奏而食。日少牢，朔月大牢；五飲：上水、漿、酒、醴、酏。
卒食，玄端而居。動則左史書之，言則右史書之，禦瞽幾聲之上下。
年不順成，則天子素服，乘素車，食無樂。
諸侯玄端以祭，裨冕以朝，皮弁以聽朔於大廟，朝服以日視朝於內朝。
朝，辨色始入。君日出而視之，退適路寢，聽政，使人視大夫，大夫退，然後適小寢寢，釋服。
又朝服以食，特牲三俎祭肺，夕深衣，祭牢肉，朔月少牢，五俎四簋，子卯稷食菜羹，夫人與君同庖。
君子之居恒當戶，寢恒東首。若有疾風迅雷甚雨，則必變，雖夜必興，衣服冠而坐。
日五盥，沐稷而面貴粱，櫛用樿櫛，發曦用象櫛，進禨進羞，工乃升歌。浴用二巾，上絺下綌，出杅，履蒯席，連用湯，履蒲席，衣布曦身，乃屨進飲。
將適公所，宿齊戒，居外寢，沐浴，史進象笏，書思對命；既服，習容觀玉聲，乃出，揖私朝，輝如也，登車則有光矣。
君命之羞，羞近者，命之品嘗之，然後唯所欲。凡嘗遠食，必順近食。君未覆手，不敢飧；君既食，又飯飧，飯飧者，三飯也。君既徹，執飯與醬，乃出授從者。